section_heading: Radovi
paragraph_text: Strah od zaborava iskazan u njezinim dnevnicima gotovo da se obistinio. Njezini radovi, eseji i kritike, ostali su rasuti po časopisima, a jedina njezina knjiga, pored udžbenika za nastavu književnosti, objavljena je postumno 1986. godine zahvaljujući Milanu Nikoliću, kome je oporukom ostavila rukopisnu ostavštinu, i Književnom klubu „Katarina Bogdanović“ iz Kragujevca. U ovoj knjizi s naslovom Izabrani život prikupljeni su njezini dnevnici i bilješke iz ključnih životnih perioda, kao i najznačajniji članci. Nažalost knjiga je gotovo nedostupna, tako da je rad Katarine Bogdanović, jedne od izuzetno značajnih žena srpske kulture i književne povijesti, ostao na marginama suvremenih tumačenja i kontekstualizacija.